b'\n_START_ARTICLE_\nJoana Jablonskien\xc4\x97-Kervyt\xc4\x97\n_START_PARAGRAPH_\nJoana Jablonskien\xc4\x97-Kervyt\xc4\x97 (g. 1943 m. liepos 14 d. Did\xc5\xbeiosios Palukn\xc4\x97s k., Skuodo r.) \xe2\x80\x93 choro dirigent\xc4\x97 ir pedagog\xc4\x97.\n_START_SECTION_\nBiografija\n_START_PARAGRAPH_\nBaigusi Lenkim\xc5\xb3 vidurin\xc4\x99 mokykl\xc4\x85, 1961\xe2\x80\x931962 m. lank\xc4\x97 chorved\xc5\xbei\xc5\xb3 kursus prie Palangos muzikos mokyklos (diriguoti mok\xc4\x97 A. Kni\xc5\xabk\xc5\xa1ta). 1962\xe2\x80\x931966 m. choro dirigavimo mok\xc4\x97si Klaip\xc4\x97dos muzikos mokykloje \xe2\x80\x93 technikume (d\xc4\x97st. R. Varnas ir R. Zdanavi\xc4\x8dius). 1966\xe2\x80\x931971 m. choro dirigavimo studijas t\xc4\x99s\xc4\x97 Lietuvos valstybin\xc4\x97je konservatrijoje (vyr. d\xc4\x97st. R. Ka\xc5\xa1ponio klas\xc4\x97)._NEWLINE_Mokydamasi Klaip\xc4\x97doje, buvo berniuk\xc5\xb3 choro \xe2\x80\x9eGintar\xc4\x97lis\xe2\x80\x9c, o studijuodama Vilniuje -mergai\xc4\x8di\xc5\xb3 choro \xe2\x80\x9eLiepait\xc4\x97s" chormeister\xc4\x97. 1971\xe2\x80\x931975 m. choro dirigavim\xc4\x85 ir kitas disciplinas d\xc4\x97st\xc4\x97 Panev\xc4\x97\xc5\xbeio J. \xc5\xa0vedo pedagogin\xc4\x97je muzikos mokykloje, vadovavo mergai\xc4\x8di\xc5\xb3 ir mi\xc5\xa1riajam moksleivi\xc5\xb3 chorui (1974\xe2\x80\x931975). 1974 m. suorganizavo Panev\xc4\x97\xc5\xbeio rajono vykdomojo komiteto darbuotoj\xc5\xb3 mi\xc5\xa1r\xc5\xb3j\xc4\xaf chor\xc4\x85 ir j\xc4\xaf pareng\xc4\x97 1975 m. respublikinei dain\xc5\xb3 \xc5\xa1ventei._NEWLINE_Apsigyvenusi Vilniuje, J. Jablonskien\xc4\x97 1976 m. prad\xc4\x97jo dirbti Lietuvos auk\xc5\xa1ojo ir specialiojo vidurinio mokslo ministerijos mokslinio metodinio kabineto vyresni\xc4\x85ja metodininke, nuo 1983 m. \xc5\xa1ios ministerijos meno grup\xc4\x97s vadov\xc4\x97, o sujungus Auk\xc5\xa1tojo ir specialiojo vidurinio mokslo bei \xc5\xa0vietimo ministerijas, iki 1990 m. buvo Meno skyriaus vyriausioji specialist\xc4\x97 Lietuvos muzikos mokymo \xc4\xafstaigoms._NEWLINE_Kartu dirbo Vilniaus miesto vyr\xc5\xb3 choro \xe2\x80\x9eAidas" dirigente \xe2\x80\x93 chormeistre, 1977\xe2\x80\x931983 m. vadovavo Vilniaus 31-osios profesin\xc4\x97s technikos mokyklos vaikin\xc5\xb3 chorui (40 dalyvi\xc5\xb3)._NEWLINE_Nuo 1983 m. ir Vilniaus M. K. \xc4\x8ciurlionio vidurin\xc4\x97s meno mokyklos (men\xc5\xb3 gimnazijos) choro dirigavimo d\xc4\x97stytoja, vyresni\xc5\xb3j\xc5\xb3 klasi\xc5\xb3 moksleivi\xc5\xb3 choro chormeister\xc4\x97 ir jaunu\xc4\x8di\xc5\xb3 choro vadov\xc4\x97. 1987 m. su jaunu\xc4\x8di\xc5\xb3 choru pastat\xc4\x97 G. Vanagait\xc4\x97s oper\xc4\x85 \xe2\x80\x9eO\xc5\xbeka Cign\xc4\x97". Su chorais dalyvavo respublikin\xc4\x97se dain\xc5\xb3 \xc5\xa1vent\xc4\x97se, koncertavo Lietuvoje, Rusijoje ir Estijoje. 1991\xe2\x80\x931996 m. M. K. \xc4\x8ciurlionio men\xc5\xb3 gimnazijos direktoriaus pavaduotoja internatui, v\xc4\x97liau mokytoja \xe2\x80\x93 1994 m. jai suteikta vyresniosios muzikos mokytojos kvalifikacijos kategorija._NEWLINE_J. Jablonskien\xc4\x97 buvo 1975 m. Panev\xc4\x97\xc5\xbeio rajono dain\xc5\xb3 \xc5\xa1vent\xc4\x97s dirigent\xc4\x97, Lietuvos muzikos mokymo \xc4\xafstaig\xc5\xb3 ir dain\xc5\xb3 \xc5\xa1ven\xc4\x8di\xc5\xb3 konsultant\xc4\x97, \xc4\xafvairi\xc5\xb3 konkurs\xc5\xb3 \xc5\xbeiuri nar\xc4\x97, spaudai pareng\xc4\x97 pedagoginio repertuaro leidini\xc5\xb3.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'